Vir wie luister jy? - Dr Wilhelm Leuschner - Wapadrant
Vir wie luister jy? - Dr Wilhelm Leuschner
EK IS ... JESUS
EK IS ... die WARE wingerdstok. Sonder my kan jy niks doen nie.
Ek kan! Nie omdat ek die regte persoon is nie, maar omdat Hy die regte God is!
EK IS ... die lig vir die wêreld
Hy het my lief soos ek is! Maar Hy het my te lief om my so te los!
“Ek verseker julle, iemand wat nie deur die hek in die skaapkraal ingaan nie, maar van die ander kant af oorklim, is ’n dief en ’n rower. 2Iemand wat egter deur die hek toegang verkry, is die herder van die skape. 3Vir hom maak die hekwagter oop, en die skape luister fyn na sy stem. Hy roep sy eie skape op hulle name en lei hulle uit. 4Wanneer hy al sy eie skape na buite gelei het, loop hy voor hulle uit, en die skape hou aan om hom te volg omdat hulle sy stem ken. 5’n Vreemdeling sal hulle glad nie volg nie, maar van hom af wegvlug omdat hulle nie die vreemdeling se stem herken nie.”
7Toe het Jesus weer ’n keer gesê: “Ek verseker julle, Ek is die hek vir die skape. 8Almal wat voor My gekom het, is diewe en rowers; maar die skape het nie op hulle gereageer nie. 9Ek is die hek; as iemand deur My ingaan, sal hy beslis gered word. Hy sal ingaan en uitgaan en groen weiding kry. 10Die dief kom vir niks anders nie as om te steel, dood te maak en te vernietig. Ek het gekom sodat hulle lewe kan hê, ja, om dit oorvloedig te hê.
11“Ek is die Goeie Herder. ’n Goeie herder offer sy lewe op vir die skape. 12’n Kontrakwerker is hoegenaamd nie ’n herder nie, want dit is nie sy eie skape nie. As hy ’n wolf sien aankom, los hy die skape net daar en vlug weg en die wolf vang die skape en verwilder hulle. 13Hy is ’n tipiese kontrakwerker en gee niks vir die skape om nie. 14Ek is die Goeie Herder. Ek ken my skape en hulle herken My, 15net soos die Vader My ken en Ek ook die Vader ken. En Ek gee my lewe vir die skape. 16Ek besit ook nog ander skape wat nie van hierdie kraal is nie. Ek moet hulle ook versorg. Hulle sal na my stem luister en hulle sal een trop wees met een herder.
14Ek is die Goeie Herder. Ek ken my skape en hulle herken My
Impliseer daar is slegte herders à vers 1: “Ek verseker julle, iemand wat nie deur die hek in die skaapkraal ingaan nie, maar van die ander kant af oorklim, is ’n dief en ’n rower.”
Die duiwel wil goed wat vir God belangrik is, steel en doodmaak!
Jesus sê dit: vers 10: “10Die dief kom vir niks anders nie as om te steel, dood te maak en te vernietig. Ek het gekom sodat hulle lewe kan hê, ja, om dit oorvloedig te hê.”
Jesus kom vir oorvloed!
Jesus is die GOEIE HERDER à Ons is die SKAPE!
Nie goeie nuus nie! Skape is van die domste diere op aarde!
Jy is dom! En so is ek!
1. Skape raak maklik verlore:
Jesaja 53:6 “Ons het almal gedwaal soos skape, ons het elkeen sy eie pad geloop, maar die Here het ons almal se sonde op hom laat afkom.”
Skape dwaal maklik af – Mmmmm, dalk kan hierdie my gelukkig maak? Wonder wat is daar? Gaan kyk bietjie daar. Ons is ook so.... Ons dwaal ook rond en kyk of iets anders my gaan gelukkig maak: nuwe kar, nuwe huis, nuwe werk, nuwe vrou....
2. Skape het geen verdediging nie:
Meeste diere het een of ander vorm van verdediging, maar skape? As jy ’n skaap aanval, is die enigste wat hy kan doen om te sê: “Gaaaannnnn wegggg!”
Ons is ook so! Sonder ’n herder is ons baie kwesbaar, baie vatbaar vir die leuens van die duiwel en die wêreld. Baie van ons leef lewens wat lei na dood en verwoesting...
3. Skape is baie hardkoppig:
Draai na die persoon langs jou en sê vir hulle: “Hy praat van jou. Jy is hardkoppig soos ’n skaap!” .....
Vir dié wat dit nie gedoen het nie, wat sê: “Ek sal nie!”: “Jy is hardkoppig! Hoekom luister jy nie?”
Ons is almal hardkoppig! Ek hoor dat as skape tussen twee rotse vassit, hulle nie teruggaan om uit te kom nie, maar net vorentoe druk tot hulle ordentlik vassit. Dis asof hulle dink: “Met genoeg krag en inspanning gaan ek die rotse skuif.” Wie ken mense wat so is?.....
“Ek ontmoet net nie die regte ou nie” à wel, jy vang in die verkeerde dam en gebruik die verkeerde aas.
“Ek kan nie met my geld uitkom nie. Kom ons koop take-aways en gesels daaroor.”
Dis hoe ons is – dom en hardkoppig!
4. Skape is vuil:
Ek weet, ek weet, jy het mooi wit skape op TV gesien, maar hulle is gewas! Skape is vuil en sal nie hulleself skoonmaak nie. En dis hoe ons is. In terme van wat God van ons verwag, is ons vuil en kan ons onsself nie was nie. Dis hoekom ons ’n herder nodig het, dis hoekom ons Jesus nodig het.
Wat doen die GOEIE HERDER?
HY ROEP EN HY LEI:
Hy ROEP sy skape op hulle name! Piet, Susan, Johan, Anna, Wilhelm – kom!
Voel jy ooit jy weet nie wat om te doen nie?
Johannes 10:3, 4: “3Vir hom maak die hekwagter oop, en die skape luister fyn na sy stem. Hy roep sy eie skape op hulle name en lei hulle uit. 4Wanneer hy al sy eie skape na buite gelei het, loop hy voor hulle uit, en die skape hou aan om hom te volg omdat hulle sy stem ken.”
Hy LEI hulle. Hulle ken sy stem.
Hoe ken ons God se stem? Hoe praat God met ons?
God praat deur sy Woord, deur omstandighede, deur mense – God praat die heeldag met elkeen van ons.
Hy ROEP en Hy LEI
“Maar ek ken nie sy stem nie.” Daar is 2 redes:
Beeld: As jy ’n ’n vertrek instap met 50 vroue wat almal gelyk praat – want dit is wat vroue doen – sal jy my vrou se stem herken?
As jy nie kan nie, is dit weens 1 van 2 redes:
i. Jy ken haar nie
ii. Jy het nie genoeg tyd met haar spandeer om haar stem te herken nie
Jy kan my blinddoek en ek sal ’n paar minute rondloop en dan sê: “Hier is Machel. Ek ken haar stem.”
In die wêreld vandag is daar elke sekonde 50 stemme wat met jou praat: jou eie stem, jou eie begeertes, die wêreld se verwagtings, verskillende mense se behoeftes – en die HERE. Hoor jy SY stem? As jy nie sy stem kan herken nie:
Ken jy Hom?
Spandeer jy genoeg tyd met Hom?
Want HY roep jou op JOU NAAM! Hy is ’n PERSOONLIKE God wat jou ken en met jou besig wil wees!
Wat moet jy elke dag doen? Hoor die GOEIE HERDER en volg HOM!
Jy kan, nie omdat jy die regte een is nie, maar omdat EK die regte een is
EK het jou lief soos jy is, maar te lief om jou so te los
Ken My, volg My à Ons gaan die wêreld oorwin!
Ken jy die Psalm? Ken jy die Herder? (Ouma Hester)
As jy die Herder ken, sê saam met my:
Psalm 23 (NAV):
Die Here is my herder, ek kom niks kort nie. 2 Hy laat my rus in groen weivelde. Hy bring my by waters waar daar vrede is. 3 Hy gee my nuwe krag. Hy lei my op die regte paaie tot die eer van sy Naam. 4 Selfs al gaan ek deur donker dieptes, sal ek nie bang wees nie, want U is by my. In u hande is ek veilig. 5 U laat my by ’n feesmaal aansit, terwyl my teëstanders moet toekyk. U ontvang my soos ’n eregas, ek word oorlaai met hartlikheid. 6 U goedheid en liefde sal my lewe lank by my bly en ek sal tuis wees in die huis van die Here tot in lengte van dae.
Afrika gesegde: “’n Weermag van skape gelei deur ’n leeu is beter as ’n weermag van leeus gelei deur ’n skaap”
Ons is die skape – wie is die Leeu? è Sing: Leeu van Juda